
Forord

Vi ønsker å få noe ut av livet. Derfor kjøper vi som aldri før. Og vi har stor glede av det. Vi pusser opp som aldri før. Og vi ser ut til å trives med det. Vi planlegger og vi organiserer og vi styrer og ståker. Ferieturene blir mer og mer omfattende, hyttene blir flottere og bedre utstyrt. Vi må ha ny PC, og vi må stadig ha noen til å fikse den når den ikke funker. Vi puster og vi peser for å finne ut om det lønner seg med fastpris her eller fastrente der. Vi trodde vi skulle få det så mye bedre, men livet er i ferd med å bli for voldsomt og komplisert. Det er rett og slett for mye å følge opp, og for mye å holde følge med. Norge er fortsatt kåret til verdens beste land å leve i, av FN. Men det er neimen ingen selvfølge at vi har et godt liv med oss selv og hverandre i dette landet.

Dette er en bok om hvor lett det er å bli lurt, og hvor lurt det er å søke det enkle, det nære, det rimelige og det levelige.

«Kunsten er å gjøre livets gleder enkle», heter det i et kinesisk ordtak. Hvorfor går vi så ofte over bekken etter vann? Hvorfor drar vi med oss ungene på slitsomme turer til dyre fornøyelsesparker når skauen og vannene og fisken og varmen finnes i nærområdet der vi lever og hører hjemme? Hvorfor elsker vi den neste i stedet for å elske den første? Hvorfor henger vi stadig igjen i det som var, eller foregriper det som kommer i stedet for å være der vi er?

Denne boken er en invitasjon til å leve godt med den slitte buksa, i stedet for å slite seg ut med stadig å finne nye bukser. Boken er en invitasjon til å leve mer og lengte mindre, til å være mer der vi er enn å kave i vei mot stadig nye lykkeland. Dette er et tema jeg har forsøkt å skrive om med jevne mellomrom de siste 18 årene, i bøker og som spaltist i Aftenposten Søndag. I denne boken har jeg bearbeidet og nyskrevet tekster for å forsøke å bidra til at vi oppdager velsignelsen over de enkle ting.



	Brunlanes, 1. september 2006
	Per Arne Dahl

